Daniel Niculae (41 de ani) a fost ridicat, astăzi, de "mascați", confirmarea acestei știri venind chiar din partea lui Dan Șucu. După cum Adevărul a scris aici, acționarul majoritar al Rapidului a dezvăluit că angajatul său e implicat într-un dosar pentru trafic de arme!
Între timp, această informație s-a rostogolit în mass-media, iar jurnalistul Digi 24, Valentin Stan, a explicat culisele acestei anchete care îl vizează și pe Daniel Niculae.
"E un dosar care vizează modul în care mai mulți ultrași au dus pe stadionul din Giulești mai multe materiale pirotehnice. Se pare că acești suspecți foarte periculoși ar fi avut parte de susținerea lui Daniel Niculae. Acesta a fost ridicat de mascați, au fost făcute percheziții la locuința sa, iar aucm e audiat la Parchet. De asemenea, a fost dus la audieri și liderul galeriei Rapidului, Liviu Ungurean "Bocciu". Sunt vizați foarte mulți membri ai galeriei, persoane extrem de periculoase, de aceea s-au ocupat de acest caz polițiștii din București specializați în astfel de grupări. S-au găsit mai multe arme în urma perchezițiilor, nu știm încă dacă au fost găsite la Niculae sau la casele ultrașilor. E de așteptat ca în orele următoare să fie aduse la audieri și mai multe persoane", a transmis jurnalistul Digi 24, potrivit Digi Sport.
Comunicatul Poliției despre ancheta aflată în derulare
PERCHEZIȚII ALE POLIȚIȘTILOR CAPITALEI
Astăzi, 14 martie 2023, poliţiştii Direcției Generale de Poliţie a Municipiului București – Serviciul Grupuri Infracționale Violente pun în aplicare 19 mandate de percheziție domiciliară și 28 de mandate de aducere, în Municipiul București și județele Ilfov, Prahova și Iași, într-un dosar penal în care sunt efectuate cercetări sub aspectul săvârșirii infracțiunilor de constituirea unui grup infracțional organizat, distrugere prin incendiere, tulburarea ordinii publice prin violență asupra bunurilor, orice operațiuni cu articole pirotehnice fără drept, prevăzute de articolul 37 lit. a din Legea 126/1995.
Persoanele vizate vor fi conduse la audieri, în baza mandatelor de aducere care vor fi puse în aplicare, în vederea dispunerii măsurilor legale ce se impun.
Cercetările sunt continuate de către Parchetului de pe lângă Tribunalul București, împreună cu Serviciul Grupuri Infracționale Violente, sub aspectul săvârșirii infracțiunilor de constituirea unui grup infracțional organizat, distrugere prin incendiere si tulburarea ordinii și liniștii publice.
Acțiunea beneficiază de sprijinul Inspectoratului de Poliție Județean Iași, precum și de sprijinul echipelor de intervenție din cadrul Inspectoratului General al Jandarmeriei Române și al Direcției Generale de Jandarmi a Municipiului București.
Facem precizarea că efectuarea percheziţiei domiciliare este o etapă în cadrul procesului penal reglementată de Codul de procedură penală, ce are drept scop administrarea probatoriului necesar soluţionării cauzei, care nu poate, în nicio situaţie, să înfrângă principiul prezumţiei de nevinovăţie.